Document ID: 32005D0093

ΑΠΌΦΑΣΗ ΤΗΣ ΕΠΙΤΡΟΠΉΣ
της 2ας Φεβρουαρίου 2005
όσον αφορά μεταβατικές διατάξεις σχετικά με την εισαγωγή και την περίοδο αποθήκευσης των αποστολών ορισμένων προϊόντων ζωικής προέλευσης σε τελωνειακές αποθήκες της Κοινότητας
[κοινοποιηθείσα υπό τον αριθμό Ε(2005) 192]
(Κείμενο που παρουσιάζει ενδιαφέρον για τον ΕΟΧ)
(2005/93/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (1), ιδίως το άρθρο 13 παράγραφος 3,
Εκτιμώντας τα ακόλουθα:
(1)
Η οδηγία 2002/99/ΕΚ προβλέπει ότι κράτη μέλη λαμβάνουν μέτρα για να διασφαλίσουν ότι, από την 1η Ιανουαρίου 2005, τα προϊόντα ζωικής προέλευσης που προορίζονται για ανθρώπινη κατανάλωση εισάγονται από τρίτες χώρες μόνον εάν αυτές πληρούν τους κανόνες που ορίζονται στην εν λόγω οδηγία.
(2)
Η οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργανώσεως των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (2), καθορίζει τις απαιτήσεις όσον αφορά τους κτηνιατρικούς ελέγχους των αποστολών ορισμένων προϊόντων ζωικής προέλευσης από τρίτες χώρες και προβλέπει, μεταξύ άλλων, την αποθήκευση σε τελωνειακές αποθήκες των προϊόντων που δεν συμμορφώνονται με τους κτηνιατρικούς όρους εισαγωγής στην Κοινότητα.
(3)
Η οδηγία 2002/99/ΕΚ προβλέπει επίσης τη θέσπιση κανόνων υγειονομικού και πιστοποιητικών για προϊόντα υπό διαμετακόμιση, η οποία πραγματοποιείται απευθείας ή ύστερα από αποθήκευση. Κατά συνέπεια, οι εν λόγω κανόνες και τα πιστοποιητικά για αποστολές κρέατος, συμπεριλαμβανομένων των θηραμάτων και των πουλερικών, και προϊόντων κρέατος, παρασκευασμάτων κρέατος καθώς και γάλακτος και γαλακτοκομικών προϊόντων για ανθρώπινη κατανάλωση, είτε προορίζονται για μια τρίτη χώρα είτε για τον εφοδιασμό διασυνοριακών θαλάσσιων μεταφορικών μέσων, με άμεση διαμετακόμιση ή ύστερα από αποθήκευση, καθορίζονται στην απόφαση 79/542/ΕΟΚ του Συμβουλίου (3) και στις αποφάσεις της Επιτροπής 94/984/ΕΚ (4), 97/221/ΕΚ (5), 2000/572/ΕΚ (6), 2000/585/ΕΚ (7), 2000/609/ΕΚ (8), 2003/779/ΕΚ (9) και 2004/438/ΕΚ (10) («οι οικείες κοινοτικές πράξεις»).
(4)
Συνεπώς, οι αποστολές προϊόντων ζωικής προέλευσης που εισήχθησαν στην Κοινότητα για αποθήκευση σε τελωνειακές αποθήκες πριν από την 1η Ιανουαρίου 2005 και οι οποίες, δεν συμμορφώνονται με τις οικείες κοινοτικές πράξεις πρέπει να αντιμετωπίζονται με εναρμονισμένο και διαφανή τρόπο ώστε να αποφευχθούν περιττά προβλήματα για τις εμπλεκόμενες επιχειρήσεις και, παράλληλα, να διασφαλιστεί ότι υπάρχει καθορισμένη προθεσμία έως την οποία τέτοιου είδους προϊόντα μπορούν να παραμένουν στην Κοινότητα.
(5)
Για το λόγο αυτό πρέπει να καθοριστεί μεταβατική περίοδοs δώδεκα μηνών εντός της οποίας οι επιχειρήσεις πρέπει να διαθέσουν τα προϊόντα που εισήχθησαν σε τελωνειακές αποθήκες πριν από την 1η Ιανουαρίου 2005.
(6)
Είναι σκόπιμο να εξασφαλιστεί ότι από την 1η Ιανουαρίου 2006 κάθε προϊόν αυτού του είδους που βρίσκεται ακόμα αποθηκευμένο σε τελωνειακές αποθήκες στην Κοινότητα και δεν συμμορφώνεται με τις οικείες κοινοτικές πράξεις θα καταστρέφεται υπό τον έλεγχο της αρμόδιας αρχής. Όλες οι δαπάνες της διαδικασίας αυτής θα επιβαρύνουν τον ιδιοκτήτη της αποστολής.
(7)
Για λόγους υγείας των ζώων, είναι αναγκαίο η παρούσα απόφαση να εφαρμοστεί από την 1η Ιανουαρίου 2005.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Έως τις 31 Δεκεμβρίου 2005 οι αποστολές προϊόντων που εμπίπτουν στο πεδίο εφαρμογής των αποφάσεων 79/542/ΕΟΚ, 94/984/ΕΚ, 97/221/ΕΚ, 2000/572/ΕΚ, 2000/585/ΕΚ, 2000/609/ΕΚ, 2003/779/ΕΚ και 2004/438/ΕΚ και εισήχθησαν πριν από την 1η Ιανουαρίου 2005 σε τελωνειακές αποθήκες, εγκεκριμένες σύμφωνα με το άρθρο 12 παράγραφος 4 στοιχείο β της οδηγίας 97/78/ΕΚ, επιτρέπεται να μεταφερθούν από τις αποθήκες στις οποίες είναι αποθηκευμένες για να παραδοθούν, είτε συνολικά είτε εν μέρει, στον τόπο προορισμού τους, όπως ορίζεται στο άρθρο 12 παράγραφος 8 ή στο άρθρο 13 παράγραφος 2 στοιχείο α) της οδηγίας 97/78/ΕΚ, χωρίς να συνοδεύονται από το απαιτούμενο υγειονομικό πιστοποιητικό που προβλέπεται στις οικείες κοινοτικές πράξεις.
Άρθρο 2
Από την 1η Ιανουαρίου 2006 κάθε αποστολή που περιγράφεται στο άρθρο 1, η οποία παραμένει αποθηκευμένη καταστρέφεται υπό τον έλεγχο της αρμόδιας αρχής.
Όλες οι δαπάνες για την καταστροφή επιβαρύνουν τον ιδιοκτήτη της αποστολής.
Άρθρο 3
Η παρούσα απόφαση αρχίζει να ισχύει από την ημερομηνία κοινοποίησης.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 2 Φεβρουαρίου 2005.

Labels: 3
17
5
6